**ХУУЛЬ ТОГТООМЖИЙГ ХЭРЭГЖҮҮЛЭХТЭЙ ХОЛБОГДОН**

**ГАРАХ ЗАРДЛЫН ТООЦОО**

/Гаалийн албан татвараас чөлөөлөх тухай хууль/

УЛААНБААТАР ХОТ 2024 ОН

**ХУУЛИЙГ ХЭРЭГЖҮҮЛЭХТЭЙ ХОЛБОГДОН**

**ГАРАХ ЗАРДЛЫН ТООЦООНЫ ТАЙЛАН**

**НЭГ.ЕРӨНХИЙ ҮНДЭСЛЭЛ**

Хууль тогтоомжийн тухай хуулийн 18 дугаар зүйлийн 18.1 дэх хэсэгт “Хууль тогтоомжийн төслийг баталснаар тухайн хууль тогтоомжийн үйлчлэх хүрээнд хамрагдах иргэн, хуулийн этгээд, төрийн байгууллагын үйл ажиллагаанд үүсэх зардлын тооцоог тухай бүр гаргаж, зардал, үр өгөөжийн харьцааг энэ хуулийн 12.1.4-т заасан аргачлалын дагуу тодорхойлно” гэж заасан. Энэ дагуу Гепатитын D вирусийн эмчилгээнд хэрэглэх зорилгоор импортлох Булевиртид эмийг Гаалийн албан татвараас чөлөөлөх тухай хуулийн төсөл батлагдсанаар уг хуулийн үйлчлэх хүрээнд хамаарах иргэн, хуулийн этгээд, төрийн байгууллагын үйл ажиллагаанд үүсэх зардлыг Засгийн газрын 2016 оны 59 дүгээр тогтоолын 4 дүгээр хавсралтаар батлагдсан “Хууль тогтоомжийг хэрэгжүүлэхтэй холбогдон гарах зардлын тооцоо хийх аргачлал” /цаашид “аргачлал” гэх/-ыг баримтлан зардлын тооцоог гаргав.

Гепатитын D вирусийн эмчилгээнд хэрэглэх зорилгоор импортлох Булевиртид эмийг Гаалийн албан татвараас чөлөөлөх тухай хуулийн төсөл батлагдсанаар уг хуулийг хэрэгжүүлэх иргэн, хуулийн этгээд, төрийн байгууллагад үүсэх зардал, ачааллыг тооцож, үүнийг хялбарчлах, бууруулах талаар санал боловсруулахад энэхүү тайлан чиглэгдсэн.

**ХОЁР.ХУУЛИЙН ЭТГЭЭДЭД ҮҮСЭХ ЗАРДЛЫН ТООЦОО**

Гепатитын D вирусийн эмчилгээнд хэрэглэх зорилгоор импортлох Булевиртид эмийг гаалийн албан татвараас чөлөөлөх тухай хуулийн төсөл батлагдсанаар хуулийн этгээдэд гүйцэтгэх үүрэг тусгагдаагүй. Иймд уг хуулийн төсөл батлагдсанаар хуулийн этгээдэд цаашид зардал үүсгэх эсэхийг тооцоолох шаардлагагүй гэж үзлээ.

**ГУРАВ. ИРГЭНД ҮҮСЭХ ЗАРДАЛ**

Гепатитын D вирусийн эмчилгээнд хэрэглэх зорилгоор импортлох Булевиртид эмийг гаалийн албан татвараас чөлөөлөх тухай хуулийн төсөл батлагдсанаар иргэнд гүйцэтгэх үүрэг тусгагдаагүй. Иймд уг хуулийн төсөл батлагдсанаар иргэнд цаашид зардал үүсгэх эсэхийг тооцоолох шаардлагагүй гэж үзлээ.

**ДӨРӨВ. ТӨРИЙН БАЙГУУЛЛАГЫН ЗАРДЛЫН ТООЦОО**

4.1. Төрийн байгууллагын чиг, үүргийг тодорхойлох

Аргачлалын дагуу Гепатитын D вирусийн эмчилгээнд хэрэглэх зорилгоор импортлох Булевиртид эмийг гаалийн албан татвараас чөлөөлөх тухай хуулийн төсөлд туссан чиг үүргийг хэрэгжүүлэх төрийн байгууллагыг хүснэгт 1-ээр харуулав. Байгууллагыг сонгохдоо Аргачлалын 4.3.2-т “байгууллагыг сонгохдоо тухайн ажил, үйлчилгээнд хамааралтай бүх байгууллагыг биш голлон үүрэг гүйцэтгэх байгууллагыг сонгоно;” гэсний дагуу голлох үүрэг гүйцэтгэх байгууллага болох эм, эмнэлгийн хэрэгслийн хяналт, зохицуулалтын асуудал хариуцсан төрийн захиргааны байгууллагыг сонгон зардлын тооцоо хийсэн.

*Хүснэгт 1.Хуулийн төсөлд туссан төрийн байгууллагад шинээр нэмэгдэж байгаа чиг үүрэг, түүнийг хэрэгжүүлэх байгууллага.*

|  |  |  |
| --- | --- | --- |
| Хуулийн зүйл, заалт | Үүргийн мэдээлэл | Чиг үүргийг хэрэгжүүлэх байгууллага |
| Энэ хуулийн 1 дүгээр зүйлд заасан эмийн жагсаалтыг “Барааг тодорхойлох, кодлох уялдуулсан систем /БТКУС/”-ийн ангиллын дагуу Монгол Улсын Засгийн газар батална | Үүрэгжүүлсэн заалт | Эрүүл мэндийн асуудал эрхэлсэн төрийн захиргааны төв байгууллага (Эм, эмнэлгийн хэрэгслийн хяналт, зохицуулалтын асуудал хариуцсан төрийн захиргааны байгууллага) |

*Хүснэгт 2. Төрийн байгууллагын зардлыг тодорхойлсон байдал*

|  |  |  |
| --- | --- | --- |
| Хуулийн зүйл, заалт | Үүргийн мэдээлэл | Хугацаа  /цаг/ |
| Энэ хуулийн 1 дүгээр зүйлд заасан эмийн жагсаалтыг “Барааг тодорхойлох, кодлох уялдуулсан систем /БТКУС/”-ийн ангиллын дагуу Монгол Улсын Засгийн газар батална | Одоогийн мөрдөгдөж буй хууль тогтоомжийн зохицуулалт | - |

Гепатитын D вирусийн эмчилгээнд хэрэглэх зорилгоор импортлох Булевиртид эмийг Гаалийн албан татвараас чөлөөлөх тухай хуулийн төсөлд тусгагдсан чиг үүргийг дараах байгууллагууд гүйцэтгэхээр байна. Үүнд:

1. Эрүүл мэндийн асуудал эрхэлсэн төрийн захиргааны төв байгууллага;
2. Эм, эмнэлгийн хэрэгслийн хяналт, зохицуулалтын асуудал хариуцсан төрийн захиргааны байгууллага;
3. Халдварт өвчин судлалын үндэсний төв;

Гепатитын D вирусийн эмчилгээнд хэрэглэх зорилгоор импортлох Булевиртид эмийг Гаалийн албан татвараас чөлөөлөх тухай хуулийн хэрэгжилттэй холбогдох төрийн байгууллага энэхүү үүргийг хэрэгжүүлэх нь холбогдох этгээдийн одоогийн байгаа орон тоо, төсөв, зардалд нөлөөлөхгүй гэж үзсэн.

4.2. Гарах зардлыг тооцох

Монгол Улсын Их Хурлын 2020 оны 22 дугаар тогтоол, Монгол Улсын Засгийн газрын 2020 оны 222 дугаар тогтоолоор Эм, эмнэлгийн хэрэгслийн хяналт, зохицуулалтын газрыг байгуулсан бөгөөд нийт 132 орон тоотой үйл ажиллагаа явуулж байна. Эрүүл мэндийн сайдын багцын төсвийн харьяа байгууллага болох Эм, эмнэлгийн хэрэгслийн хяналт, зохицуулалтын газар батлагдсан орон тоо, төсөвтөө багтаан хуулийн төсөл батлагдан гарахтай холбоотой чиг үүргийг хэрэгжүүлэх боломжтой.

4.3. хувилбарыг нягталж зардлыг бууруулах боломжийг эрэлхийлэх.

Тус хуулийн төсөл батлагдсантай холбоотой тухайн эмийн бүртгэл, импортын мэдүүлэг, хадгалалт, тээвэрлэлтийн байдалд хяналт тавих зэрэг чиг үүргийг эм, эмнэлгийн хэрэгслийн хяналт, зохицуулалтын асуудал хариуцсан төрийн захиргааны байгууллага гүйцэтгэх тул хүний нөөцийн нэмэлт зардал үүсэхгүй.

**ТАВ.ДҮГНЭЛТ, САНАЛ**

Хууль тогтоомжийн тухай хуулийн 18 дугаар зүйлийн 18.1 дэх хэсэгт “Хууль тогтоомжийн төслийг баталснаар тухайн хууль тогтоомжийн үйлчлэх хүрээнд хамрагдах иргэн, хуулийн этгээд, төрийн байгууллагын үйл ажиллагаанд үүсэх зардлын тооцоог тухай бүр гаргаж, зардал, үр өгөөжийн харьцааг энэ хуулийн 12.1.4- т заасан аргачлалын дагуу тодорхойлно” гэж заасны дагуу Гепатитын D вирусийн эмчилгээнд хэрэглэх зорилгоор импортлох Булевиртид эмийг Гаалийн албан татвараас чөлөөлөх тухай хуулийн төсөл батлагдсанаар уг хуулийн үйлчлэх хүрээнд хамаарах иргэн, хуулийн этгээд, төрийн байгууллагын үйл ажиллагаанд үүсэх зардлыг Засгийн газрын 2016 оны 59 дүгээр тогтоолын 4 дүгээр хавсралтаар батлагдсан “Хууль тогтоомжийг хэрэгжүүлэхтэй холбогдон гарах зардлын тооцоо хийх аргачлал”-ыг баримтлан зардлын тооцоог хийж үзлээ.

Тус хуулийн төсөл батлагдсантай холбоотой тухайн эмийн бүртгэл, импортын мэдүүлэг, хадгалалт, тээвэрлэлтийн байдалд хяналт тавих зэрэг чиг үүргийг эм, эмнэлгийн хэрэгслийн хяналт, зохицуулалтын асуудал хариуцсан төрийн захиргааны байгууллага гүйцэтгэх тул одоогийн батлагдсан орон тоо, төсөвтөө багтаан хэрэгжүүлэх боломжтой гэсэн тооцоо гарсан.

Хуулийн төсөлд Засгийн газрын тогтоолын төсөл боловсруулахаар заасан нь тухайн төрийн байгууллагын албан хаагчийн ажлын байрны тодорхойлолтод тусан чиг үүрэгт хамаарах тул тогтоолын төсөл боловсруулахад зардал гарахгүй.

-----оОо------

**АШИГЛАСАН ЭХ СУРВАЛЖИЙН ЖАГСААЛТ**

1. Хууль тогтоомжийн тухай хууль;
2. Засгийн газрын 2016 оны 01 дүгээр сарын 25-ны өдрийн “Аргачлал батлах тухай” 59 дүгээр тогтоол.

---оОо---